text: Fangeflugt i Kolding
  17 juli 2012 kl. 18.07
  To fanger er stukket af fra Kolding Arrest. En fængselsbetjent er kørt på hospitalet.
  To fanger er tirsdag aften stukket af fra arresthuset i Kolding. Det bekræfter Sydøstjyllands over for Ritzau.
  Ifølge Fængselsforbundets formand, Kim Østerbye, ringede de to fanger - der delte celle i arresthuset - først på cellens klokke for at lokke fængselsbetjenten til.
  Og da døren gik op sprang fangerne på ham.
  - De springer på ham og holder en genstand - formentlig en kniv - for struben af ham, fortæller Kim Østerbye.
  - De tager nøgler og alarm fra ham, slår ham ned og spærrer ham inde i afdelingens køkken. Og så låser de sig ud af arresten, siger Kim Østerbye, der ikke ved, hvem fangerne er.
  Sydøstjyllands Politi er nu på jagt efter de undvegne fanger.
   - Vi vurderer ikke, at de er farlige. Men det er klart, at hvis man får kontakt til dem, skal man straks ringe til politiet på 112, fortæller vagtchef Hans Hoffensetz til Ritzau.
  Fængselsbetjenten, som blev overfaldet, er nu kørt på hospitalet.
   - Han er kørt på hospital med halskrave og det hele, men jeg ved ikke, hvad der præcist er sket med ham, siger Kim Østerbye.
  Han fik alarmeret sine kolleger ved at sparke på køkkendør. Og da var fangerne allerede væk.
  Den ene flygtede mand var varetægtsfængslet for narkohandel og den anden - en britisk statsborger - afsoner en straf for at have overtrådt sit indrejseforbud.
  De flygtede til fods fra arresten, og er formentligt blevet samlet op af biler, lyder det fra Sydøstjyllands Politi.
  